  Виталий Пронин Борис Смирнов Воткаысь машина лэсьтонъя заводын токарь луыса тыршиз. Совето Союзысь Геройлы, югдурез утён удысын ужам муртлы Б. Смирновлы Воткаысь 5 номеро школалэн азбараз синпелет усьтӥськиз. Ужрадэ пыриськиз Удмуртилэн Тӧроез А. Соловьев. Борис Смирнов Воткаысь машина лэсьтонъя заводын токарь луыса тыршиз. 1943-тӥ арын сое Горд армие басьтӥзы. 1945-тӥ арын 24 аресъем Борис Смирновлы Совето Союзысь Герой ним сётӥзы. 1945-тӥ арын октябрь толэзе вордскем палъёсаз бертӥз. Кӧня ке Воткаын улэмез бере Эстоние выжиз, югдурез утён удысын ужаз. 1949-тӥ арын улонысь кошкиз, ватӥзы Эстоние.Солы сӥзем синпелетэз усьтонын Тӧроез А. Соловьев шуиз:- Быдӟым ож вакытэз вунэтоно ӧвӧл, Совето Союзысь Геройлы школа азбаре синпелет пуктыса, туж ӟеч лэсьтэмын. Будӥсь пиналъёс Быдӟым Вормонлэсь дунзэ медаз вунэтэ. Шумпотоно, табере асьмелэн героймы дораз бертӥз.Удмурт Республикалэн Тӧроез Воткаысь 5 номеро школаын дышетскисьёсты выль дышетскон арен ӟечкылаз, пиналъёслэн ужъёсынызы тунсыкъяськиз. Собере Воткаысь машина лэсьтонъя заводэ пыраз. Электромонтажной цехын 300 пала ужасьёс «Ярс», «Булава» но «Искандер» ракетаослы тӥрлык лэсьто. Ужасьёслэн шоро-куспо арлыдзы 39 арес, уждунзы 40 сюрс манет. Егитъёслы ужаны но шутэтскыны луонлыкъёс кылдытэмын.Валентина Емельянова  Туспуктэм: udmurt.ru  